钦定古今图书集成/理学汇编/经籍典/第189卷 > 宋朱子全书 > 《隐公》
## 钦定古今图书集成/理学汇编/经籍典/第189卷 > 宋朱子全书 > 《隐公》

某亲见文定公家说，文定《春秋》说夫子以夏时冠月，
以周正纪事，谓如公即位，依旧是十一月。只是孔子
改正作春正月，某便不敢信恁地。时二百四十二年，
夫子只证得个“行夏之时”四个字。据今《周礼》有“正月”，
有“正岁”，则周实是元，改作“春正月。”夫子所谓“行夏之
时”，只是为他不顺，欲改从建寅。〈元年语类〉

《春秋》正朔事，比以《书》考之，凡书“月”皆不著时，疑古史
记事例只如此。至孔子作《春秋》，然后以天时加王月，
以明上奉天时、下正王朔之义，而加春于建子之月，
则行夏时之意亦在其中。观伊川先生刘质夫之意，
似是如此，但《春秋》两字，乃鲁史之旧名，又似有所未
通，幸更与晦叔订之，以见教也。〈元年　与张敬夫〉
《春秋》书“正”，据伊川说，则只是周正建子之月，但非春
而书春，则夫子有行夏时之意，而假天时以立义耳。
文定引《商书》“十有二月”，《汉史》“冬十月”为证，以明周不
改月，此固然矣。然以《孟子》考之，则七八月乃建午建
未之月，暑雨苗长之时；而十一月十二月乃建戌建
亥之月，将寒成梁之候。〈国语引夏令曰十月成梁〉又似并改月号，
此又何耶？或是当时二者并行，唯人所用。但《春秋》既
是国史，则必用时王之正，其比《商书》不同者，盖后世
之弥文。而秦汉直称“十月”者，则其制度之阔略耳。〈注家
谓十月乃后人追改当更考之〉愚意如此，未知是否？〈元年　答吴晦叔〉
前书所谕周正之说，终未稳当。孟子所谓七、八月乃
今之五、六月，所谓十一月、十二月乃今之九月、十月，
是周人固已改月矣。但天时则不可改，故《书》云“秋大
熟未获”，此即止是今时之秋，盖非酉戌之月，则未有
以见夫岁之大熟而未获也。以此考之，今《春秋》月数
乃鲁史之旧文，而四时之序则孔子之微意，伊川所
谓假天时以立义者，正谓此也。若谓周人初不改月，
则未有明据，故文定只以商、秦二事为证，以彼之博
洽精勤，所取犹止于此，则无他可考必矣。今乃欲以
十月陨霜之异证之，恐未足以为不改月之验也。盖
陨霜在今之十月则不足怪，在周之十月则为异矣，
又何必史书八月然后为异哉？况《鲁史不传，无以必
知其然，不若只以〈孟子尚书〉》为据之明且审也。若尚
有疑，则不若“且阙之”之为愈，不必强为之说矣。〈诗中月数
又似不曾改如四月维夏六月徂暑之类故某向者疑其并行也　元年　答吴晦叔〉
三代正朔，以《元祀十有二月》考之，则商人但以建丑
之月为岁首，而不改月号。〈时亦必不改也〉以《孟子》七八月、十
一月、十二月之说考之，则周人以建子之月为正月
而不改时。〈改月者后王之弥文不改时者天时不可改故祭祀田猎犹以夏时为正〉以书
“一月戊午”，“厥四月哉生明”之类考之，则古史例不书
时。以程子“假天时以立义”之云考之，则是夫子作《春
秋》时，特加此四字以系年，见行夏时之意。若如胡《传》
之说，则是周亦未尝改月，而孔子特以夏正建寅之
月为岁首，月下所书之事，却是周正建子月事。自是
之后，月与事常相差两月，恐圣人制作之意不如是
之纷更烦扰，其所制作亦不如是之错乱无章也。愚
见如此，而考之刘质夫说亦云：先书春王正月，而后
书二百四十二年之事，皆天理也。似亦以春字为夫子所加。〈王字亦非史策旧文〉但鲁史本谓之《春秋》，则又似元有
此字。而杜元凯《左传后序》载《汲冢竹书》，乃晋国之史，
却以夏正建寅之月为岁首，则又似胡氏之说可为
据。此间无竹书，烦为见拙斋扣之。或有此书，借录一
两年示及，幸甚幸甚！又《汉书》元年冬十月，注家以为
武帝改用夏时之后，史官追正其事，亦未知是否？此
亦更烦子细询考也。〈元年　答林择之　以上文集四条〉
《春秋》一发首，不书“即位”，即君臣之事也；书“仲子”嫡庶
之分，即夫妇之事也；书“及邾盟”，即朋友之事也；书“郑
伯克段”，即兄弟之事也。一开首，人伦便尽在。〈元年〉
“惠公仲子”，恐是惠公之妾，僖公成风，却是僖公之母。
不可一例看，不必如孙明复之说。〈元年〉

陈仲蔚问：“东莱论颍考叔之说，是否？”曰：“古人也是重
那盟誓。”又问：“《左传》于释经处但略过，如何？”曰：“‘他释经
也有好处。如说‘段不弟，故不言弟；称郑伯’，讥失教也’。
这样处说得也好，盖说得阔。”又问：“‘宋宣公可谓知人
矣，立穆公，其子享之’，这也不可谓知人。”曰：“这样处却
说得无把鼻。如《公羊》说宣公，却是宋之罪脑。《左氏》有
一个大病，是他好以成败论，人遇他做得来好时，便
说他好，做得来不好时，便说他不是，却都不折之以
理之是非，这是他大病。叙事时《左氏》却多是，《公》《谷》却
都是胡撰。他去圣人远了，只是想像胡说。”或问：“左氏
果丘明否？”曰：“左氏叙至韩魏赵杀智伯事，去孔子六
七十年，决非丘明。”〈元年〉

陈仲蔚说“公矢鱼于棠”，云：“‘或谓矢如皋陶‘矢厥谟’之
矢’。曰，便是乱说。今据《传》曰‘则君不射’，则矢。鱼是将弓
矢去射之，如汉武帝亲射江中蛟之类。何以见得夫
子作《春秋》，征只书征，伐只书伐，不曾恁地，下一字如
何平白无事！陈鱼不只写作‘陈’字，却要下个‘矢’字则
么？”遂往陈鱼而观之，这几句却是左氏自说。据他上
“文，则无此意。”〈五年〉

郑人来渝平。渝，变也。盖鲁先与宋好，郑人却来渝平，
谓变渝旧盟，以从新好也。《公》《谷》作“输平”，胡文定谓“以
物而求平也”，恐不然。但言“输”，则渝之义自在其中。如
《秦诅楚文》云“变输盟刺”，若字义则是如此，其文意则
只是“渝”字也。〈六年　以上语类五条〉